Kom kyk Kamelias hierdie naweek by Vergelegen | rooi rose Kom kyk Kamelias hierdie naweek by Vergelegen | rooi rose
Kom kyk Kamelias hierdie naweek by Vergelegen
Vergelegen se kamelias blom weer! Jy kan hierdie naweek, 27 en 28 Julie saam die kamelias kom vier, of jy kan deur die loop van die winter dié landgoed kom besoek.
Kom kyk Kamelias hierdie naweek by Vergelegen. Inligting en foto’s verskaf.
Kamelia-entoesiaste kan hulle regmaak vir ’n lieflike naweek gevul met die skouspel van kamelias by die Vergelegen-wynlandgoed in Somerset Wes.
Hul jaarlikse Kamelia-naweek vind op 27 en 28 Julie 2019 by die 319 jaar oue wynlandgoed plaas. Vergelegen is boonop onlangs as Afrika se beste wynplaas aangewys tydens die wêreld se beste wynlandgoed-kompetisie!
Die landgoed is die tuiste van Suid-Afrika se enigste internasionale kamelia-tuin. Vergelegen is nege jaar gelede bekroon as een van slegs 39 internasionale kamelia-tuine van uitnemendheid en net een van twee in die suidelike halfrond.
Lees ook: Alles wat jy moet weet oor Vergelegen se ‘winterrose’
Jy kan die res van die winter ook kamelias kyk
Die pragtige pienk, rooi en wit blomme, wat sowat 550 Kamelia-kultivars verteenwoordig, is vandeesmaand in blom. Besoekers kan op hul eie stoom besoek aflê of plek bespreek in een van twee daaglikse toere op Saterdag- asook Sondagoggende en -middae, gevolg deur verversings in die Stables-restaurant.
Die oudste kamelia-aanplantings by Vergelegen is die klassieke kamellia japonica kultivars, waarvan die meeste groot, volgroeide struike van tot vyf meter hoog is. Gaste kan die plante op drie plekke besigtig: by die groot grasperk, by die groot Kamferbome, en aan die oewer van die Lourensrivier.
Die toere onder leiding van die tuinboukundige, Richard Arm, duur een en ‘n half uur en elke groep het plek vir 25 mense. Dit kos R140 per persoon en sluit die toegangsfooi, tee, koffie en ‘n verskeidenheid koeke by Stables in. Die toere begin soggens om 09h00 en smiddae om 14h30.
Bel 021 847 2156, of e-pos [email protected].